Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Gabrijela Šokičića, zamjenika gradonačelnika Grada Vinkovaca,** na 64. sjednici, održanoj 27. rujna 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Gabrijela Šokičića, zamjenika gradonačelnika Grada Vinkovaca, neće se pokrenuti, obzirom da istodobnim obnašanjem navedene dužnosti i obavljanjem funkcije u Upravnim vijećima ustanova Opća županijska bolnica Vinkovci i Zavoda za javno zdravstvo Vukovarsko-srijemske županije, koje su proglašene od posebnog interes za Vukovarsko-srijemsku županiju, bez primanja naknade za rad u upravnim vijećima navedenih ustanova, nisu utvrđene okolnosti koja bi upućivale na moguću povredu članka 14. stavaka 1. i 2. ZSSI-a.**

Obrazloženje

 Dužnosnik Gabrijel Šokičić je u izvješću o imovinskom stanju koje je podnio Povjerenstvu dana 6. srpnja 2017.g. povodom stupanja na dužnostzamjenika gradonačelnika Grada Vinkovaca u mandatu 2017.g. – 2021.g. naveo da istu dužnost obnaša od 9. lipnja 2017.g. te je u dijelu istog izvješća „Ostala članstva i funkcije dužnosnika u drugim pravnim osobama, udruženjima i organizacijama“ naveo da od 22. travnja 2016.g. obavlja funkciju člana Upravnog vijeća ustanove Opća županijska bolnica Vinkovci kao i da od 10. lipnja 1999.g. obavlja funkciju predsjednika Upravnog vijeća ustanove Županijski zavod za javno zdravstvo.

Neposrednim uvidom u Informatički sustav Porezne uprave na temelju ovlaštenja iz sklopljenog Sporazuma, Povjerenstvo je utvrdilo da je dužnosnik:

* dana 16. lipnja 2017.g. od Opće županijske bolnice Vinkovci ostvario primitak u iznosu od 700,00 kn pod šifrom primitka 4030 ostali nenavedeni primici od kojih se utvrđuje drugi dohodak
* dana 12. lipnja 2017.g. od Zavoda za javno zdravstvo županije Vukovarsko-srijemske ostvario primitak u iznosu od 900,00 kn pod šifrom primitka 4014 primici po osnovi dj. članova skupštine i nadzornog odbora trgovačkog društva, UP, Upravnog vijeća i članova povjerenstava i odbora
* dana 2. studenoga 2018.g. od Zavoda za javno zdravstvo županije Vukovarsko-srijemske ostvario primitak od 340,00 kn pod šifrom primitka 4030 ostali nenavedeni primici od kojih se utvrđuje drugi dohodak, te
* dana 28. prosinca 2018.g. od Zavoda za javno zdravstvo županije Vukovarsko-srijemske ostvario primitak od 340,00 kn pod šifrom primitka 4030 ostali nenavedeni primici od kojih se utvrđuje drugi dohodak.

Stoga je Povjerenstvo je dana 6. studenoga 2018.g. pod brojem 711-U-3157-P-358/18-01-3 po službenoj dužnosti formiralo predmet koji se vodi kao P-358/18.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je i dužnosnik Gabrijel Šokičić povodom obnašanja dužnosti zamjenika gradonačelnika Grada Vinkovaca obvezan postupati sukladno odredbama ZSSI-a.

Povjerenstvo je radi stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanja od dvaju navedenih ustanova.

Povjerenstvo prvenstveno utvrđuje da je Županijska skupština Vukovarsko-srijemske županije na temelju članka 14. stavaka 2. i 4. ZSSI-a dana 14. srpnja 2011.g. donijela Odluku o utvrđivanju popisa trgovačkih društava i ustanova od posebnog interesa za Vukovarsko-srijemsku županiju, KLASA: 024-04/11-01/01, URBROJ: 2196/1-03-11-1 kojom se utvrđuje da su Opća županijska bolnica Vinkovci i Zavod za javno zdravstvo Vukovarsko-srijemske županije ustanove od posebnog interesa za Vukovarsko-srijemsku županiju.

Na zahtjev Povjerenstva, Opća županijska bolnica Vinkovci očitovala se dopisom Broj: 01-4917/1/19 od 9. srpnja 2019.g., koji je potpisao ravnatelj Krunoslav Šporčić, u kojem se navodi da je dužnosnik Gabrijel Šokičić obavljao funkciju člana Upravnog vijeća navedene ustanove od 27. travnja 2016.g. do 29. studenoga 2018.g. te da više ne obavlja tu funkciju, s time da nije primao naknadu za rad u Upravnom vijeću za cijelo navedeno razdoblje.

Također, na zahtjev Povjerenstva Zavod za javno zdravstvo Vukovarsko-srijemske županije očitovao se dopisom Broj: 01-757/2019 od 12. srpnja 2019.g., koji je potpisala ravnateljica Kata Krešić, u kojem se navodi da je navedeni dužnosnik član Upravnog vijeća te ustanove od 2005.g. te da je primao naknadu u iznosu od 900,00 kn za svoj rad u Upravnom vijeću. Nadalje se navodi kako dužnosnik od lipnja 2017.g. odnosno od stupanja na dužnost zamjenika gradonačelnika Grada Vinkovaca ne prima naknadu za članstvo u Upravnom vijeću.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti nadzornih odbora izvanproračunskih fondova.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stavkom 4. istog članka propisano je da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

U konkretnome slučaju, utvrđeno je da je dužnosnik Gabrijel Šokičić za vrijeme obnašanja dužnosti zamjenika gradonačelnika Grada Vinkovaca obavljao funkciju člana Upravnog vijeća Opće županijske bolnice Vinkovci, koju je prestao obavljati dana 29. studenoga 2018.g. te da u kontinuitetu obavlja funkciju člana Upravnog vijeća Zavoda za javno zdravstvo Vukovarsko-srijemske županije.

Obzirom da su obje ustanove odlukom Županjske skupštine Vukovarsko-srijemske županije proglašene pravnim osobama od posebnog interesa za Vukovarsko-srijemsku županiju, dužnosnik može na temelju članka 14. stavka 2. ZSSI-a obavljati funkciju člana upravnih vijeća dvaju navedenih ustanova, jer isto predstavlja dopuštenu iznimku od općeg ograničenja iz članka 14. stavka 1. ZSSI-a.

Međutim, obzirom na podatke Porezne uprave o novčanim uplatama, trebalo je utvrditi je li dužnosnik primao naknadu povodom obavljanja funkcije člana upravnog vijeća za vrijeme obnašanja dužnosti zamjenika gradonačelnika Grada Vinkovaca i time postoje li okolnosti koje ukazuju na moguću povredu članka 14. stavka 2. ZSSI-a koja beziznimno zabranjuje primanje naknade za obavljanje funkcije člana upravnog vijeća ustanove.

U odnosu na primitak koje je dužnosnik ostvario od Opće županijske bolnice Vinkovci od 16. lipnja 2017.g. u iznosu od 700,00 kn pod šifrom 4030 ostali nenavedeni primici od kojih se utvrđuje drugi dohodak, imajući u vidu da je dužnosnik stupio na dužnost zamjenika gradonačelnika 9. lipnja 2017.g., navedeno predstavlja primitak koji je ostvario prije stupanja na tu dužnost. Iz navoda očitovanja Opće županijske bolnice Vinkovci proizlazi kako dužnosnik niti nije primao naknadu za rad u Upravnom vijeću u cijelom razdoblju u kojem je obavljao funkciju člana Upravnog vijeća te ustanove.

U odnosu na primitak koje je dužnosnik ostvario od Zavoda za javno zdravstvo Vukovarsko-srijemske županije dana 12. lipnja 2017.g. u iznosu od 900,00 kn, isti predstavlja naknadu isplaćenu pod šifrom pod kojom se isplaćuju naknade članovima upravnih vijeća ustanova. Navedena je isplata uslijedila tri dana po stupanju na predmetnu dužnost zamjenika gradonačelnika, te je stoga stečena prije stupanja na tu dužnost, što proizlazi iz navoda očitovanja Zavoda za javno zdravstvo Vukovarsko-srijemske županije gdje se navodi da dužnosnik Gabrijel Šokičić ne prima naknadu za članstvo u Upravnom vijeću od stupanja na dužnost zamjenika gradonačelnika Grada Vinkovaca, ali da je prije primao naknadu upravo u iznosu od 900,00 kn. Nadalje, u pogledu isplata od 2. studenoga 2018.g. i 28. prosinca 2018.g. iste nisu isplaćene pod šifrom pod kojom se isplaćuju naknade za rad u upravnom vijeću ustanove, odnosno nisu isplaćene pod šifrom pod kojom je izvršena uplata dana 12. lipnja 2017.g. u visini od 900,00 kn, a za koju su navodi da predstavlja naknadu za člana upravnog vijeća ustanove, već ista predstavlja naknadu opravdanih troškova nastalih u obavljanju navedene funkcije u Upravnom vijeću.

Sukladno navedenome, nije utvrđeno da bi dužnosnik za vrijeme obnašanja dužnosti zamjenika gradonačelnika Grada Vinkovaca primio naknadu za rad u Upravnom vijeću Opće županijske bolnice Vinkovci niti naknadu za rad u Upravnom vijeću Zavoda za javno zdravstvo Vukovarsko-srijemske županije.

Povjerenstvo stoga ocjenjuje da nisu stečena vlastita saznanja koja bi upućivala na moguću povredu članka 14. stavka 2. ZSSI-a, počinjenu za vrijeme obnašanja dužnosti zamjenika gradonačelnika Grada Vinkovaca primanjem naknade za rad u upravnim vijećima dvaju ustanova, Opće županijske bolnice Vinkovci i Zavoda za javno zdravstvo Vukovarsko-srijemske županije, koje su proglašene ustanovama od posebnog interes za Vukovarsko-srijemsku županiju, te se postupak protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Gabrijel Šokičić, elektronička dostava
2. Objava na internetskoj stranici Povjerenstva
3. Pismohrana